Féachtar ar luach oideachais na drámaíochta laistigh de réimse níos teoranta sa lá atá inniu ann, agus baineann sé le forbairt na scileanna teanga agus litearthachta den chuid is mó. Nuair a bhaintear úsáid as an drámaíocht ar bhealach comhtháite, tá an baol ann nach múinfear an drámaíocht mar ábhar inti féin. Trí dhrámaíocht na n-óg a lonnú go príomha sa seomra ranga freisin, áiteofar go gcruthaítear teannas chomh maith maidir leis na réimsí seo a leanas: róil bhríocha na n-aisteoirí agus rannpháirtíocht na bpáistí uile; oiriúnacht teanga agus ábhair; léiriú substaintiúil ar bhaill na sochaí nó scéal simplí a roghnú.